CELEX: 32017D0198
Language: lv
Date: 2017-02-02 00:00:00
Title: Komisijas Īstenošanas lēmums (ES) 2017/198 (2017. gada 2. februāris) par pasākumiem, kā novērst Pseudomonas syringae pv. actinidiae Takikawa, Serizawa, Ichikawa, Tsuyumu un Goto ievešanu un izplatību Savienībā (izziņots ar dokumenta numuru C(2017) 460)

4.2.2017   
            
            
               LV
            
            
               Eiropas Savienības Oficiālais Vēstnesis
            
            
               L 31/29
            
         KOMISIJAS ĪSTENOŠANAS LĒMUMS (ES) 2017/198
   (2017. gada 2. februāris)
   par pasākumiem, kā novērst Pseudomonas syringae pv. actinidiae Takikawa, Serizawa, Ichikawa, Tsuyumu un Goto ievešanu un izplatību Savienībā
   
      
         (izziņots ar dokumenta numuru C(2017) 460)
      
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2000. gada 8. maija Direktīvu 2000/29/EK par aizsardzības pasākumiem pret tādu organismu ievešanu, kas kaitīgi augiem vai augu produktiem, un pret to izplatību Kopienā (1), un jo īpaši tās 16. panta 3. punkta trešo teikumu,
   tā kā:
   
               (1)
            
            
               Komisijas Īstenošanas lēmumā 2012/756/ES (2) ir paredzēti pasākumi, kā novērst kivi mizas vēža ierosinātāja Pseudomonas syringae pv. actinidiae Takikawa, Serizawa, Ichikawa, Tsuyumu un Goto (turpmāk “minētais organisms”) ievešanu un izplatību Savienībā. Minētais īstenošanas lēmums zaudēja spēku 2016. gada 31. martā.
            
         
               (2)
            
            
               Vairākas dalībvalstis pieprasīja turpināt piemērot Īstenošanas lēmuma 2012/756/ES pasākumus, jo aizvien pastāv risks, ko rada minētais organisms. Šā iemesla dēļ būtu jāpieņem tādi paši pasākumi kā tie, kas noteikti īstenošanas lēmumā, attiecībā uz stādīšanai paredzētu Actinidia Lindl. augu (turpmāk “minētie augi”) ievešanu Savienībā no trešām valstīm, kā arī to pārvietošanu Savienībā.
            
         
               (3)
            
            
               Turklāt Īstenošanas lēmuma 2012/756/ES piemērošanas laikā gūtā pieredze liecina, ka visu minēto augu iznīcināšana vai to individuāla testēšana kā alternatīva vizuālām pārbaudēm ir atbilstīgi pasākumi, lai novērstu minētā organisma izplatīšanos konkrētās zonās, un ka šie pasākumi nodrošina tikpat efektīvu risinājumu minētā organisma uzliesmojuma gadījumos, tādēļ šie pasākumi būtu jāatļauj arī attiecībā uz minētajiem augiem, kuru izcelsme ir Savienībā vai trešās valstīs. Turklāt šī pieredze liecina arī, ka 100 m, nevis 500 m plata zona ap ražošanas vietu, kas brīva no kaitīgā organisma, vai ap ražotni, kas brīva no kaitīgā organisma, ar tādu izolāciju un aizsardzību no ārējās vides, kas faktiski izslēdz minētā organisma klātbūtni, ir pietiekama šā lēmuma mērķu sasniegšanai.
            
         
               (4)
            
            
               Lai izpildītu šā lēmuma prasības, dalībvalstīm vajadzības gadījumā būtu jāpielāgo tiesību akti.
            
         
               (5)
            
            
               Šis lēmums būtu jāpiemēro līdz 2020. gada 31. martam, lai dotu laiku sekot līdzi situācijas attīstībai.
            
         
               (6)
            
            
               Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
            
         IR PIEŅĒMUSI ŠO LĒMUMU.
   1. pants
   Kaitīgā organisma Pseudomonas syringae pv. actinidiae Takikawa, Serizawa, Ichikawa, Tsuyumu un Goto aizliegums
   
      Pseudomonas syringae pv. actinidiae Takikawa, Serizawa, Ichikawa, Tsuyumu un Goto (turpmāk “minētais organisms”) neieved un neizplata Savienībā.
   2. pants
   
      Actinidia Lindl. ievešana Savienībā
   
      Actinidia Lindl. dzīvus ziedputekšņus un stādīšanai paredzētus augus, izņemot sēklas, (turpmāk “minētie augi”), kuru izcelsme ir trešās valstīs, var ievest Savienībā tikai tad, ja tie atbilst īpašajām ievešanas prasībām, kas noteiktas I pielikumā.
   3. pants
   Minēto augu pārvietošana Savienībā
   Minētos augus drīkst pārvietot Savienībā tikai tad, ja tie atbilst prasībām, kas noteiktas II pielikumā.
   4. pants
   Apsekojumi un paziņojumi attiecībā uz minēto organismu
   1.   Dalībvalstis ik gadu veic oficiālus apsekojumus, lai konstatētu minēto organismu klātbūtni uz minētajiem augiem.
   Dalībvalstis minēto apsekojumu rezultātus paziņo Komisijai un pārējām dalībvalstīm līdz 31. janvārim nākamajā gadā pēc apsekojuma gada.
   2.   Ja profesionālam operatoram ir aizdomas vai tas uzzina par kaitīgā organisma klātbūtni augos, augu produktos vai citos objektos, kas ir tā kontrolē, un teritorijā, kurā līdz šim par minētā organisma klātbūtni nebija zināms, tas nekavējoties par to paziņo kompetentajai iestādei, lai minētā kompetentā iestāde varētu veikt atbilstošas darbības. Vajadzības gadījumā profesionālais operators nekavējoties veic arī piesardzības pasākumus, lai novērstu minētā organisma ieviešanos un izplatīšanos.
   5. pants
   Atbilstība
   Dalībvalstis nekavējoties informē Komisiju par pasākumiem, ko tās veikušas, lai izpildītu šā lēmuma prasības.
   6. pants
   Piemērošana
   Šo lēmumu piemēro līdz 2020. gada 31. martam.
   7. pants
   Adresāti
   Šis lēmums ir adresēts dalībvalstīm.
   
      Briselē, 2017. gada 2. februārī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 169, 10.7.2000., 1. lpp.
   
   
      (2)  Komisijas 2012. gada 5. decembra Īstenošanas lēmums 2012/756/ES attiecībā uz pasākumiem, lai novērstu Pseudomonas syringae pv. actinidiae Takikawa, Serizawa, Ichikawa, Tsuyumu un Goto ievešanu un izplatību Savienībā (OV L 335, 7.12.2012., 49. lpp.).
   
      I PIELIKUMS
      
         Īpašas prasības attiecībā uz ievešanu Savienībā, kā minēts 2. pantā
      
      I IEDAĻA
      
         Fitosanitārais sertifikāts
      
      
                  1.
               
               
                  Minētajiem augiem, kuru izcelsme ir trešās valstīs, pievieno fitosanitāro sertifikātu, kā minēts Direktīvas 2000/29/EK 13. panta 1. punkta ii) apakšpunkta pirmajā daļā (turpmāk “sertifikāts”), kura iedaļā “Papildu deklarācija” iekļauta 2. un 3. punktā minētā informācija.
               
            
                  2.
               
               
                  Sertifikātā iekļauj informāciju par to, ka ir izpildīts viens no turpmākajiem punktiem:
                  
                              a)
                           
                           
                              minētie augi visā to dzīves ciklā ir audzēti valstī, attiecībā uz kuru ir zināms, ka minētais organisms nav sastopams;
                           
                        
                              b)
                           
                           
                              minētie augi visā to dzīves ciklā ir audzēti no kaitīgā organisma brīvā teritorijā, kuru attiecībā uz minēto organismu noteikusi izcelsmes valsts augu aizsardzības organizācija (turpmāk “NPPO”) saskaņā ar FAO Starptautisko fitosanitāro pasākumu standartu (turpmāk “ISPM”) Nr. 4 (1);
                           
                        
                              c)
                           
                           
                              minētie augi ir audzēti no kaitīgā organisma brīvā ražošanas vietā vai no kaitīgā organisma brīvā ražotnē, ko attiecībā uz minēto organismu noteikusi NPPO saskaņā ar FAO ISPM Nr. 10 (2). Minētie augi ir audzēti struktūrā ar tādu izolāciju un aizsardzību no ārējās vides, kas faktiski izslēdz minētā organisma klātbūtni. Šajā vietā minētie augi ir divreiz oficiāli pārbaudīti infekcijas simptomu konstatēšanai vispiemērotākajā laikā pēdējā pilnajā veģetācijas ciklā pirms eksporta, un tie ir atzīti par brīviem no minētā organisma.
                              Minēto ražošanas vietu vai ražotni ieskauj zona vismaz ar 100 metru rādiusu, kurā ir izpildīts viens no šiem nosacījumiem:
                              
                                          i)
                                       
                                       
                                          oficiālās pārbaudes tika divreiz veiktas vispiemērotākajā laikā infekcijas simptomu konstatēšanai pēdējā pilnā veģetācijas cikla laikā pirms eksporta, un visi minētie augi ar infekcijas simptomiem, kas tika konstatēti šajās pārbaudēs, tika nekavējoties iznīcināti;
                                       
                                    
                                          ii)
                                       
                                       
                                          visi minētie augi tika nekavējoties iznīcināti;
                                       
                                    
                                          iii)
                                       
                                       
                                          katrs minētais augs ir regulāri testēts vispiemērotākajā laikā un atzīts par brīvu no minētā organisma;
                                       
                                    
                        
                              d)
                           
                           
                              minētie augi ir ražoti no kaitīgā organisma brīvā ražošanas vietā, ko attiecībā uz minēto organismu noteikusi NPPO saskaņā ar FAO ISPM Nr. 10. Šajā vietā minētie augi ir divreiz oficiāli pārbaudīti, ņemti to paraugi un testēti vispiemērotākajā laikā pēdējā pilnajā veģetācijas ciklā pirms eksporta, un tie ir atzīti par brīviem no minētā organisma.
                              Minēto ražošanas vietu ieskauj zona ar 4 500 metru rādiusu, kurā ir izpildīts viens no šiem nosacījumiem:
                              
                                          i)
                                       
                                       
                                          oficiālās pārbaudes, paraugu ņemšana un testēšana tika divreiz veiktas visā minētajā zonā vispiemērotākajā laikā pēdējā pilnajā veģetācijas ciklā pirms eksporta. Oficiālajās pārbaudēs, paraugu ņemšanā un testēšanā minētais organisms nav konstatēts;
                                       
                                    
                                          ii)
                                       
                                       
                                          visi minētie augi 500 metru rādiusā no minētās ražošanas vietas tika nekavējoties iznīcināti;
                                       
                                    
                                          iii)
                                       
                                       
                                          katrs minētais augs 500 metru rādiusā no minētās ražošanas vietas ir regulāri testēts vispiemērotākajā laikā un atzīts par brīvu no minētā organisma.
                                       
                                    Attiecībā uz ii) un iii) punktu visi minētie augi šajā zonā 500 m līdz 4 500 m attālumā no ražošanas vietas ir iznīcināti vai testēti saskaņā ar paraugu ņemšanas shēmu, kas ļauj ar 99 % ticamību apstiprināt, ka minētā organisma klātbūtnes līmenis minētajos augos ir mazāks par 0,1 %.
                           
                        
            
                  3.
               
               
                  Ja ir sniegta 2. punkta c) vai d) apakšpunktā minētā informācija, sertifikātā papildus iekļauj informāciju par to, ka ir izpildīts viens no turpmākajiem punktiem:
                  
                              a)
                           
                           
                              minētie augi ir tieši iegūti no mātesaugiem, ko audzē saskaņā ar 2. punkta a), b) vai c) apakšpunkta nosacījumiem;
                           
                        
                              b)
                           
                           
                              minētie augi ir tieši iegūti no mātesaugiem, kuri ir bijuši pakļauti iepriekšējai individuālai testēšanai, kuras rezultātā tie atzīti par brīviem no minētā organisma;
                           
                        
                              c)
                           
                           
                              minētie augi ir testēti saskaņā ar paraugu ņemšanas shēmu, kas ļauj ar 99 % ticamību apstiprināt, ka minētā organisma klātbūtnes līmenis minētajos augos ir mazāks par 0,1 %.
                           
                        
            
                  4.
               
               
                  Ja ir sniegta 2. punkta b) apakšpunktā minētā informācija, no kaitīgā organisma brīvās teritorijas nosaukumu norāda sertifikāta laukā “Izcelsmes vieta”.
               
            II IEDAĻA
      
         Pārbaude
      
      Minētos augus, ko ieved Savienībā un kuriem pievienots fitosanitārais sertifikāts atbilstīgi I iedaļas prasībām, ievešanas punktā vai galamērķa vietā, kas noteikta atbilstīgi Komisijas Direktīvai 2004/103/EK (3), rūpīgi pārbauda un vajadzības gadījumā testē, lai konstatētu minētā organisma klātbūtni.
      Ja minētos augus Savienībā ieved caur dalībvalsti, kas nav šo augu galamērķa dalībvalsts, tās dalībvalsts, caur kuru notiek ievešana Savienībā, atbildīgā iestāde par to informē galamērķa dalībvalsts atbildīgo iestādi.
      
         (1)  Prasības no kaitīgā organisma brīvu teritoriju noteikšanai. ISPM Nr. 4 (1995), Roma, IPPC, FAO 2016. g.
      
         (2)  Prasības no kaitīgā organisma brīvu ražošanas vietu un ražotņu noteikšanai. ISPM Nr. 10 (1999), Roma, IPPC, FAO 2016.g.
      
         (3)  Komisijas 2004. gada 7. oktobra Direktīva 2004/103/EK par Padomes Direktīvas 2000/29/EK V pielikuma B daļā minēto augu, augu produktu un citu priekšmetu identitātes un augu veselības pārbaudēm, ko var veikt vietā, kas nav punkts ievešanai Kopienā, vai vietā tā tuvumā, un ar kuru paredz ar šīm pārbaudēm saistītos nosacījumus (OV L 313, 12.10.2004., 16. lpp.).
   
   
      II PIELIKUMS
      
         Prasības attiecībā uz minēto augu pārvietošanu Savienībā, kā minēts 3. pantā
      
      
                  1.
               
               
                  Minētos augus, kuru izcelsme ir Savienībā, var pārvietot Savienībā tikai tad, ja tiem pievienota augu pase, kas sagatavota un izdota saskaņā ar Komisijas Direktīvu 92/105/EEK (1), un ja tie atbilst prasībām, kas izklāstītas 2. punktā.
               
            
                  2.
               
               
                  Minētajiem augiem ir jāatbilst vienam no turpmākajiem punktiem:
                  
                              a)
                           
                           
                              minētie augi visā to dzīves ciklā ir audzēti dalībvalstī, kurā minētā organisma sastopamība nav zināma;
                           
                        
                              b)
                           
                           
                              minētie augi visā to dzīves ciklā ir audzēti attiecībā uz minēto organismu par aizsargājamu zonu atzītā zonā saskaņā ar Direktīvas 2000/29/EK 2. panta 1. punkta h) apakšpunktu;
                           
                        
                              c)
                           
                           
                              minētie augi visā to dzīves ciklā ir audzēti no kaitīgā organisma brīvā teritorijā, kuru attiecībā uz minēto organismu noteikusi dalībvalsts atbildīgā iestāde saskaņā ar FAO ISPM Nr. 4 (2);
                           
                        
                              d)
                           
                           
                              minētie augi ir ražoti no kaitīgā organisma brīvā ražošanas vietā vai no kaitīgā organisma brīvā ražotnē, ko attiecībā uz minēto organismu noteikusi izcelsmes dalībvalsts atbildīgā oficiālā iestāde saskaņā ar FAO ISPM Nr. 10 (3). Minētie augi ir audzēti struktūrā ar tādu izolāciju un aizsardzību no ārējās vides, kas faktiski izslēdz minētā organisma klātbūtni. Šajā vietā vai ražotnē minētie augi ir divreiz oficiāli pārbaudīti infekcijas simptomu konstatēšanai vispiemērotākajā laikā pēdējā pilnajā veģetācijas ciklā pirms pārvietošanas, un tie ir atzīti par brīviem no minētā organisma.
                              Minēto ražošanas vietu vai ražotni ieskauj zona vismaz ar 100 metru rādiusu, kurā ir izpildīts viens no šiem nosacījumiem:
                              
                                          i)
                                       
                                       
                                          oficiālās pārbaudes tika divreiz veiktas vispiemērotākajā laikā infekcijas simptomu konstatēšanai pēdējā pilnā veģetācijas cikla laikā pirms pārvietošanas, un visi minētie augi ar infekcijas simptomiem, kas tika konstatēti šajās pārbaudēs, tika nekavējoties iznīcināti;
                                       
                                    
                                          ii)
                                       
                                       
                                          visi minētie augi tika nekavējoties iznīcināti;
                                       
                                    
                                          iii)
                                       
                                       
                                          katrs minētais augs ir regulāri testēts vispiemērotākajā laikā un atzīts par brīvu no minētā organisma;
                                       
                                    
                        
                              e)
                           
                           
                              minētie augi ir ražoti no kaitīgā organisma brīvā ražošanas vietā, ko attiecībā uz minēto organismu noteikusi izcelsmes dalībvalsts atbildīgā iestāde saskaņā ar FAO ISPM Nr. 10. Šajā vietā minētie augi ir divreiz oficiāli pārbaudīti, ņemti to paraugi un testēti vispiemērotākajā laikā pēdējā pilnajā veģetācijas ciklā pirms pārvietošanas, un tie ir atzīti par brīviem no minētā organisma.
                              Minēto ražošanas vietu ieskauj zona ar 500 metru rādiusu (turpmāk “apkārtējā zona”), kurā ir izpildīts viens no šiem nosacījumiem:
                              
                                          i)
                                       
                                       
                                          oficiālās pārbaudes, paraugu ņemšana un testēšana tika divreiz veiktas visā apkārtējā zonā vispiemērotākajā laikā pēdējā pilnajā veģetācijas ciklā pirms pārvietošanas. Oficiālajās pārbaudēs, paraugu ņemšanā un testēšanā minētais organisms nav konstatēts;
                                       
                                    
                                          ii)
                                       
                                       
                                          visi minētie augi apkārtējā zonā tika nekavējoties iznīcināti;
                                       
                                    
                                          iii)
                                       
                                       
                                          katrs minētais augs apkārtējā zonā ir regulāri testēts vispiemērotākajā laikā un atzīts par brīvu no minētā organisma.
                                       
                                    Apkārtējo zonu aptver 4 km plata zona, kurā ir izpildīts viens no šiem nosacījumiem:
                              
                                          i)
                                       
                                       
                                          pēc oficiālajām pārbaudēm, paraugu ņemšanas un testēšanas, kas divreiz veiktas visā minētajā zonā infekcijas simptomu konstatēšanai vispiemērotākajā laikā pēdējā pilnajā veģetācijas ciklā pirms pārvietošanas, ir veikti izskaušanas pasākumi visos gadījumos, kad minētais organisms ir konstatēts uz minētajiem augiem. Šie pasākumi ietvēra inficēto minēto augu tūlītēju iznīcināšanu;
                                       
                                    
                                          ii)
                                       
                                       
                                          visi minētie augi šajā zonā ir iznīcināti;
                                       
                                    
                                          iii)
                                       
                                       
                                          visi minētie augi šajā zonā ir testēti saskaņā ar paraugu ņemšanas shēmu, kas ļauj ar 99 % ticamību apstiprināt, ka minētā organisma klātbūtnes līmenis minētajos augos ir mazāks par 0,1 %.
                                       
                                    
                        
            
                  3.
               
               
                  Ja ir izpildītas prasības, kas noteiktas 2. punkta d) vai e) apakšpunktā, minētajiem augiem ir jāatbilst arī vienai no turpmākajām prasībām:
                  
                              a)
                           
                           
                              minētie augi ir tieši iegūti no mātesaugiem, ko audzē saskaņā ar 2. punkta a), b), c) vai d) apakšpunkta nosacījumiem;
                           
                        
                              b)
                           
                           
                              minētie augi ir tieši iegūti no mātesaugiem, kuri ir bijuši pakļauti iepriekšējai individuālai testēšanai, kuras rezultātā tie atzīti par brīviem no minētā organisma;
                           
                        
                              c)
                           
                           
                              minētie augi ir testēti saskaņā ar paraugu ņemšanas shēmu, kas ļauj ar 99 % ticamību apstiprināt, ka minētā organisma klātbūtnes līmenis minētajos augos ir mazāks par 0,1 %.
                           
                        
            
                  4.
               
               
                  Minētos augus, kuri no trešām valstīm ievesti Savienībā saskaņā ar I pielikumu, Savienībā var pārvietot tikai tad, ja tiem pievienota 1. punktā minētā augu pase.
               
            
         (1)  Komisijas 1992. gada 3. decembra Direktīva 92/105/EEK, kas nosaka standartizācijas pakāpi augu pasēm, kuras izmantojamas noteiktu augu, augu produktu vai citu objektu pārvadājumos Kopienā, un nosaka sīki izstrādātu kārtību attiecībā uz šādu augu pasu izsniegšanu un uz to nomaiņas kritērijiem un norisēm (OV L 4, 8.1.1993., 22. lpp.).
      
         (2)  Prasības no kaitīgā organisma brīvu teritoriju noteikšanai. ISPM Nr. 4 (1995), Roma, IPPC, FAO 2016. g.
      
         (3)  Prasības no kaitīgā organisma brīvu ražošanas vietu un ražotņu noteikšanai. ISPM Nr. 10 (1999), Roma, IPPC, FAO 2016. g.